《腊月廿三日饮德卿宅用涯翁斋居联句韵》
明代·顾清

良游集南园，秉烛向深夜。
盟寻旧雨余，坐想重茵藉。
墙阴有残旧，邻酒友索价。
西瞻太行峰，皓白欺二华。
兹惟藏春坞，岂伊凌风榭。
洪炉赫彤霞，余香袅檀麝。
窗明疑若空，檐短不留罅。
吟苦愁后成，棋劲斗先下。
翻思前夕里，高宴久已罢。
远钟送深更，疲仆催早驾。
顾兹蚓窍鸣，试我蝇头写。
得隽豪屡挥，沉思首频亚。
忽看山月高，顾影独惊诧。
情兼宾主忘，气已芝兰化。
诸公信自贤，此夕颇堪讶。
招要入拘牵，窘迫自闲暇。
词非石鼎工，酒罄金罍泻。
明朝逐余欢，此榻宁许借。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。